钦定古今图书集成/明伦汇编/官常典/第618卷 > 胡安
## 钦定古今图书集成/明伦汇编/官常典/第618卷 > 胡安

按《衡州府志》：“安字仁夫，浙之馀姚人。中进士高第。嘉
靖三十六年，以职方司守衡。安敦厚素朴，耻为华貌。
外宽然长者，而内蕴精莹，不爽毫发。为民垦菑鉏暴，
惟恐弗及。且博综群籍，口诵如流。继白石蔡公后，以
兴起斯文为己任。政暇，与士子扬摧经义，随叩随鸣。
择士之秀者于石鼓月，试以公车之业凡三，亲为指”
授，远方之士，咸负笈馆下而师事焉。嗣是乡书得隽
独盛，而邻邑从游士亦往往取高第去。至今谈师帅
之盛，翕然同声曰：“前有白石，后有乐山。”盖无愧于文
翁化蜀云。